اچنتیا بھید ابھید

**اچنتیا بھید ابھید** (سنسکرت: अचिन्त्यभेदाभेद) ویدانت کا ایک مکتب فکر ہے جو "ناقابلِ فہم امتیاز و عدمِ امتیاز" یا بیک وقت یگانگت اور فرق کے فلسفے کی نمائندگی کرتا ہے۔ سنسکرت میں "اچنتیا" کا مطلب ہے 'ناقابلِ فہم' یا جو عقل میں نہ آ سکے، "بھید" سے مراد 'امتیاز' یا 'فرق' ہے اور "ابھید" کا مفہوم 'عدمِ امتیاز' یا 'یگانگت' ہے۔

گوڑیہ ویشنو مت کی مذہبی روایت اس اصطلاح کو خالق اور مخلوق (کرشن، "سویم بھگوان") کے باہمی تعلق یعنی ایشور اور اس کی توانائیوں کے مابین تعلق کی وضاحت کے لیے استعمال کرتی ہے۔ اس تحریک کے علمی و مذہبی بانی چیتنیا مہاپربھو (1486ء–1534ء) اس فلسفے کے علم بردار مانے جاتے ہیں، جو گوڑیہ روایت کو دیگر ویشنو سمپردایوں سے ممتاز کرتے ہیں۔ اسے مدھو اچاریہ کی سخت ثنویت پسندانہ الہیات (دویت ویدانت) اور شنکر آچاریہ کی وحدت الوجودی الہیات (ادویت یعنی غیر ثنویت) کے ایک حسین امتزاج کے طور پر دیکھا جا سکتا ہے۔

## تاریخی تناظر
ادویت (غیر ثنویت) کے مکاتبِ فکر اس وحدت پسندانہ نظریے پر زور دیتے ہیں کہ انفرادی روح اور ایشور ایک ہی حقیقت ہیں، جبکہ دویت ویدانت کے مکاتبِ فکر یہ ثنویت پسندانہ دلیل پیش کرتے ہیں کہ انفرادی روح اور ایشور ابدی طور پر ایک دوسرے سے جدا ہیں۔ "اچنتیا بھید ابھید" کا فلسفہ ان دونوں نظریات کے عناصر کو اپنے اندر سموئے ہوئے ہے۔ اس فلسفہ کی رو سے جاندار روح فطری طور پر ایشور سے جڑی ہوئی ہے، لیکن اس کے باوجود وہ بعینہٖ ایشور نہیں ہے، لیکن اس تعلق کی اصل نوعیت انسانی عقل کے لیے ناقابلِ فہم ہے۔ روح کو ایشور کا ایک جز سمجھا جاتا ہے، جو کیفیت میں تو اس جیسی ہے لیکن مقدار میں یکساں نہیں۔ ایشور اپنی تمام تر شان و شوکت اور کمالات میں کامل ہے، جبکہ روح کے پاس ان الہیٰ کمالات کا محض ایک جزوی اظہار ہوتا ہے۔ اس تناظر میں ایشور کی مثال آگ کی سی ہے اور روحیں اس شعلے سے نکلنے والی چنگاریوں کی مانند ہیں۔

بھاسکر کی تفسیر "برہم سوتر" بھید ابھید کے موضوع پر ایک قدیم ترین مکمل تصنیف سمجھی جاتی ہے جو آج بھی دستیاب ہے۔

بھید ابھید کا یہی فلسفہ آگے چل کر نمبارک، ولبھ اور چیتنیہ کی روایات کی بنیاد بنا۔

## فلسفہ
"اچنتیا بھید ابھید تتو" کے الہیاتی تصور کا اصرار ہے کہ ایشور بیک وقت "اپنی مخلوق کے اندر بھی ہے اور اس سے جدا بھی"۔ ایشور کے اپنے ذاتی وجود اور انفرادی تشخص کا انکار نہیں کیا گیا، اگرچہ مخلوق (جسے ویشنو الہیات میں کائناتی مظہر کہا جاتا ہے) کبھی ایشور سے جدا نہیں ہوتی۔ ایشور ہمیشہ اپنی مخلوق پر برتر اختیار رکھتا ہے۔ کبھی یہ اختیار براہِ راست استعمال ہوتا ہے اور زیادہ تر اختیار کا یہ استعمال اس کی مختلف قدرتوں یا توانائیوں (پراکریتی) کے ذریعے بالواسطہ ہوتا ہے۔

اے سی بھکتی ویدانتا سوامی پربھوپاد "اچنتیا بھید ابھید" کے فلسفے کا خلاصہ ان الفاظ میں بیان کرتے ہیں: 

سورج اور اس کی روشنی کے باہمی تعلق سے ایشور اور جیو (روح) کے رشتے کی تشبیہ دی جاتی ہے۔ سورج اور اس کی روشنی اپنی صفت (کیفیت) کے اعتبار سے مختلف نہیں ہیں، لیکن مقدار کے لحاظ سے ان میں فرق ہے۔ سورج کی ایک کرن کے قریب ہونے اور خود سورج کے قریب ہونے میں بہت بڑا فرق ہے۔ اسی طرح "جیو" اپنی صفت میں ایشور کے مشابہ ہے، لیکن وہ ایشور کی صفات میں لامتناہی حد تک شریک نہیں ہو سکتا جیسا کہ خود ایشور ہے۔

امتیاز و عدمِ امتیاز کا ایک اور تصور یہ ہے کہ "جیو" ایشور کے شعور اور سرور (آنند) میں تو شریک ہیں، لیکن اس کے "وجودِ مطلق" میں نہیں۔ اس طرح "جیو اپنی وجودی حیثیت میں ایشور کے جسمِ مطلق سے جداگانہ حیثیت رکھتے ہیں۔

اچنتیا بھید ابھید کے جوہر کو دس بنیادی اصولوں میں سمویا گیا ہے جنھیں "دس مول" کہا جاتا ہے۔

# "آمنائے" (صحائف) کے ارشادات ہی اصل دلیل ہیں، جن کے ذریعے درج ذیل نو موضوعات کی تعلیم دی گئی ہے۔
# کرشن ہی برتر حقیقتِ مطلق ہیں۔
# کرشن تمام توانائیوں اور قدرتوں کے مالک ہیں۔
# کرشن تمام رس (روحانی سرور، صفت یا لطیف جذبات) کا منبع ہیں۔
# تمام جیو (انفرادی روحیں) پروردگار کے جداگانہ اجزا ہیں۔
# مادی بندھن کی حالت میں اپنی "تتستھ" (ضمنی) فطرت کے باعث روحیں مادے کے زیرِ اثر ہوتی ہیں۔
# نجات کی حالت میں روحیں مادی اثرات سے آزاد ہو جاتی ہیں۔
# ارواح اور مادی کائنات دونوں پروردگار سے مختلف بھی ہیں اور ان سے عین وحدت بھی رکھتی ہیں۔
# خالص عقیدت (بھکتی) ہی نجات حاصل کرنے کا واحد راستہ ہے۔
# کرشن سے خالص محبت ہی زندگی کا اصل اور حتمی مقصد ہے۔

## ادویت ویدانت سے اختلاف
### اچنتیا اور انروچنیہ
ادویت ویدانت میں "انروچنیہ" (ناقابلِ بیان) کا تصور دنیا کی اس نوعیت کی طرف اشارہ کرتا ہے جسے الفاظ میں بیان نہیں کیا جا سکتا؛ یعنی یہ نہ تو مکمل طور پر حقیقی ہے اور نہ قطعی طور پر غیر حقیقی۔ چنانچہ "انروچنیہ" ایک وجودی صنف (Ontological category) ہے۔ اس کے برعکس "اچنتیا" سے مراد "سویم بھگوان" اور ان کی شکتیوں (توانائیوں) کی وہ کیفیت ہے جس میں وہ ایک دوسرے سے مختلف ہونے کے باوجود عین وحدت ہی ہیں لیکن انسانی عقل اس معمے کو سمجھنے سے قاصر ہے۔ یہ تصور ان دونوں (خالق اور اس کی قدرت) کی حقیقت کی نفی نہیں کرتا بلکہ دونوں کے وجودِ حقیقی کو تسلیم کرتا ہے۔

## مزید دیکھیے
* دویت ویدانت
* گوڑیہ ویشنو مت
* ہمہ اوست
* شدھ ادویت
* وششٹ ادویت
* چیتنیا مہاپربھو

## حوالہ جات

زمرہ:بھکتی تحریک
زمرہ:ہندؤوں کے فلسفیانہ تصورات
زمرہ:ویشنو مت
زمرہ:ویدانت
زمرہ:ہندوستانی فلسفہ